Kommissionens beslutning

af 11. februar 2003

om opstilling af miljøkriterier for tildeling af Fællesskabets miljømærke til støvsugere

(meddelt under nummer K(2003) 114)

(EØS-relevant tekst)

(2003/121/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Europa-Parlamentets og Rådets forordning (EF) nr. 1980/2000 af 17. juli 2000 om en revideret ordning for tildeling af et EF-miljømærke(1), særlig artikel 6, stk. 1, andet afsnit, og

ud fra følgende betragtninger:

(1) I forordning (EF) nr. 1980/2000 fastsættes det, at Fællesskabets miljømærke kan tildeles et produkt, som besidder egenskaber, der giver det mulighed for i væsentlig grad at bidrage til forbedringer i forbindelse med vigtige miljøforhold.

(2) Forordning (EF) nr. 1980/2000 foreskriver, at der fastsættes specifikke miljømærkekriterier for hver produktgruppe.

(3) Foranstaltningerne i denne beslutning bygger på et udkast til kriterier, som er udarbejdet af Den Europæiske Unions Miljømærkenævn, der er nedsat ved artikel 13 i forordning (EF) nr. 1980/2000.

(4) Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 17 i forordning (EF) nr. 1980/2000 -

VEDTAGET FØLGENDE BESLUTNING:

Artikel 1

For at få tildelt et miljømærke i medfør af forordning (EF) nr. 1980/2000 skal en støvsuger tilhøre produktgruppen som defineret i denne beslutnings artikel 2 og opfylde kriterierne i bilaget.

Artikel 2

Produktgruppen "støvsugere" omfatter alle støvsugere med selvstændig støvsugerenhed, enten liggende eller stående, som er i stand til at suge støv op fra overflader på minimum 10 m2 i én arbejdsgang.

Produktgruppen omfatter ikke ledningsløse eller batteridrevne støvsugere eller centralstøvsugere.

Artikel 3

For administrative formål tildeles støvsugere kodenummeret "23".

Artikel 4

Denne beslutning gælder fra den 1. april 2003 til den 31. marts 2007. Er der ikke vedtaget reviderede kriterier senest den 31. marts 2007, gælder denne beslutning frem til den 31. marts 2008.

Artikel 5

Denne beslutning er rettet til medlemsstaterne.

Udfærdiget i Bruxelles, den 11. februar 2003.

På Kommissionens vegne

Margot Wallström

Medlem af Kommissionen

(1) EFT L 237 af 21.9.2000, s. 1.

BILAG

RAMMEBESTEMMELSER

Sigtet med kriterierne

Disse kriterier tager især sigte på at:

- mindske miljøskader eller -risici i forbindelse med anvendelsen af energi (global opvarmning, forsuring, udtømning af ikke-vedvarende energikilder) ved at nedbringe energiforbruget

- mindske miljøskader i forbindelse med anvendelsen af naturressourcer ved at tilskynde til at gøre støvsugere (herefter benævnt produktet) mere holdbare og lettere at genanvende og vedligeholde

- mindske miljøskader eller -risici i forbindelse med anvendelsen af farlige stoffer ved at begrænse anvendelsen af sådanne stoffer.

Kriterierne tilskynder til gennemførelse af den bedste praksis (optimal miljømæssig anvendelse) og til at øge forbrugernes miljøbevidsthed. Endvidere tilskyndes der gennem mærkning af plastkomponenter til genvinding.

Kriterierne er fastsat på niveauer, der fremmer mærkning af støvsugere, der fremstilles med en lav miljøbelastning.

Vurderings- og verifikationskrav

Der er ved hvert kriterium anført specifikke vurderings- og verifikationskrav.

Der kan eventuelt anvendes andre testmetoder end dem, der er anført ved de enkelte kriterier, hvis disse accepteres som ligeværdige af det ansvarlige organ, der skal vurdere ansøgningen.

Prøvning bør så vidt muligt udføres af behørigt akkrediterede laboratorier eller laboratorier, som opfylder kravene i standard EN ISO 17025, og som er kompetente til at udføre de relevante prøvninger.

Når ansøgeren skal forelægge det ansvarlige organ, som vurderer ansøgningen, erklæringer, dokumentation, analyse- og testresultater eller andet belæg for, at kriterierne opfyldes, er det underforstået, at dette kan stamme fra ansøgeren og/eller dennes leverandør(er) og/eller deres leverandør(er) osv. alt efter omstændighederne.

De ansvarlige organer kan om nødvendigt kræve underbyggende dokumentation og foretage uafhængig verifikation.

Det anbefales, at de ansvarlige organer ved deres bedømmelse af ansøgninger og tilsyn med opfyldelsen af kriterierne i dette bilag tager hensyn til, om der benyttes en anerkendt miljøstyringsordning som f.eks. EMAS eller ISO 14001 (NB: Det er ikke et krav at anvende sådanne styringsordninger).

KRITERIER

1. Energiforbrug og støvfjernelse

a) Efter 5 passager på et Wilton-tæppe skal mindst 70 % af støvet være fjernet, og energiforbruget skal være mindre end 345 Wh.

b) Efter 1 passage på en hård gulvoverflade som specificeret i punkt 5.2 i EN 60312 skal mindst 98 % af støvet være fjernet, og energiforbruget skal være mindre end 69 Wh.

Vurdering og verifikation: For hvert af ovennævnte kriterier a) og b) skal ansøgeren forelægge testrapporter med angivelse af den fjernede støvmængde i henhold til EN 60312 som specificeret ovenfor, udført med tom pose eller støvbeholder/reservoir (alt efter støvsugermodellen). Den hårde gulvoverflade skal bestå af ubehandlet lamineret fyrretræ eller en plade, der svarer til en tykkelse på mindst 15 mm.

2. Holdbarhed

a) Motoren skal have en levetid på mindst 550 timer.

Vurdering og verifikation: Ansøgeren skal fremlægge en testrapport, hvor følgende testmetode er anvendt: IEC 312 artikel 19.1 eller EN 60-312.

b) Motormundstykket skal have en levetid på mindst 1000 tromleomløb.

Vurdering og verifikation: Ansøgeren skal fremlægge en testrapport, hvor følgende testmetode er anvendt: IEC 312 artikel 20.1 eller EN 60-312.

c) Slangen skal have en levetid på mindst 40000 bøjninger.

Vurdering og verifikation: Ansøgeren skal fremlægge en testrapport, hvor følgende testmetode er anvendt: IEC 312 artikel 20.2 eller EN 60-312.

d) Tænd-sluk-knappen skal kunne fungere både mekanisk og elektrisk mindst 2500 gange.

Vurdering og verifikation: Ansøgeren skal forelægge en testrapport med angivelse af den fulgte procedure. Testen skal udføres på støvsugeren med afmonteret mundstykke.

e) Producenten skal garantere, at støvsugeren kan fungere i mindst to år. Garantien skal gælde fra datoen for levering til kunden.

Vurdering og verifikation: Ansøgeren skal forelægge en kopi af det garantibevis, der distribueres med produktet.

f) Det skal garanteres, at de reservedele, der er nødvendige for at sikre, at produktet fungerer korrekt, skal være tilgængelige i mindst ti år efter, at produktionen indstilles.

Vurdering og verifikation: Ansøgeren skal forelægge en erklæring om dette sammen med relevant dokumentation.

3. Genanvendelighed, tilbagetagningsordning og genanvendelse

a) Producenten skal kontrollere demonteringen af produktet og udarbejde en demonteringsrapport, som efter anmodning skal stilles til rådighed for tredjeparter.

Vurdering og verifikation: Ansøgeren skal forelægge en erklæring om dette sammen med en kopi af demonteringsrapporten.

b) De elektriske dele skal forbindes mekanisk, så demontering og genanvendelse lettes.

Vurdering og verifikation: Ansøgeren skal forelægge en erklæring om dette sammen med relevant dokumentation med angivelse af produktets design og de mekaniske forbindelser mellem de elektriske dele. Demonteringsrapporten, som forelægges af ansøgeren (jf. ovenstående), skal bekræfte dette.

c) Metaldelene skal være lettilgængelige, så demontering og genanvendelse lettes.

Vurdering og verifikation: Ansøgeren skal forelægge en erklæring om dette sammen med relevant dokumentation med angivelse af produktets design og metaldelenes tilgængelighed. Demonteringsrapporten, som forelægges af ansøgeren (jf. ovenstående), skal bekræfte dette.

d) Støvsugeren (herunder mundstykke og slange) må ikke indeholde bly, kviksølv, cadmium, hexavalent chrom, polybromerede biphenyler (PBB) og/eller polybromerede biphenylethere (PBDE), ud over hvad der tillades i bilaget til Europa-Parlamentets og Rådets direktiv 2002/95/EF af 27. januar 2003 om begrænsning af anvendelsen af visse farlige stoffer i elektrisk og elektronisk udstyr (RoHS)(1) med senere ændringer.

Vurdering og verifikation: Ansøgeren skal forelægge en erklæring om dette sammen med relevant dokumentation med angivelse af flammehæmmere, hvis sådanne er anvendt. Indtil de maksimale koncentrationsværdier, der tolereres for disse stoffer, fastsættes inden for rammerne af det ovennævnte direktiv, skal ansøgeren og/eller dennes leverandør(er) erklære, at disse stoffer ikke forsætligt er anvendt i støvsugeren eller dennes komponenter.

e) Plastdele med metalindlejringer skal kunne adskilles fra hinanden.

Vurdering og verifikation: Ansøgeren skal forelægge en erklæring om dette sammen med relevant dokumentation med angivelse af eventuelle metal-indlejringers art. Demonteringsrapporten, som forelægges af ansøgeren (jf. ovenstående), skal bekræfte dette.

f) Plastdele, der vejer over 25 g, må ikke indeholde chlorparaffiner med kædelængde 10-13 C-atomer, chlorindhold > 50 vægtprocent (CAS 85535-84-8).

Vurdering og verifikation: Ansøgeren skal forelægge en erklæring om dette sammen med relevant dokumentation med angivelse af flammehæmmere, hvis sådanne er anvendt.

g) Plastdele, der vejer over 25 g, må ikke indeholde brandhæmmende stoffer eller præparater, der indeholder stoffer, som på anvendelsestidspunktet er forsynet med eller kan forsynes med risikosætning R45 (kan fremkalde kræft), R46 (kan forårsage arvelige genetiske skader), R50 (meget giftig for organismer, der lever i vand), R51 (giftig for organismer, der lever i vand), R52 (skadelig for organismer, der lever i vand), R53 (kan forårsage uønskede langtidsvirkninger i vandmiljøet), R60 (kan skade forplantningsevnen) eller R61 (kan skade barnet under graviditeten), som defineret i Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer(2), med senere ændringer.

Vurdering og verifikation: Ansøgeren og/eller dennes leverandører skal forelægge en erklæring om dette samt relevant dokumentation med angivelse af flammehæmmere, hvis sådanne er anvendt, sammen med tilhørende materiale- og sikkerhedsdatablade.

h) Plastdele, der vejer over 25 g, skal være forsynet med en varig mærkning af materialets art i overensstemmelse med ISO 11469.

Vurdering og verifikation: Ansøgeren skal forelægge en erklæring om dette sammen med relevant dokumentation.

i) Producenten skal tilbyde at tage produktet og eventuelle udskiftede komponenter tilbage med henblik på genanvendelse; dette gælder ikke støvsugerposer og -filtre. Tilbagetagningen foretages uden beregning, medmindre lokale eller nationale myndigheder har fastsat en afgift for dette.

Vurdering og verifikation: Ansøgeren skal forelægge en erklæring om dette sammen med relevant dokumentation.

4. Støj

Støjen (lydeffekten) skal anføres på produktet og må ikke overstige 76 dBA (reference 1 picoWatt).

Vurdering og verifikation: Ansøgeren skal fremlægge en testrapport, hvor testmetode EN 60 704-2-1 er anvendt, og erklæringen om støjniveauet skal afgives i overensstemmelse med metode EN 60 704-3. Ansøgeren skal angive, hvorledes erklæringen er udarbejdet.

5. Støvudsendelse

a) Mængden af støv (Q), der slipper ud, skal være mindre end 0,01 g pr. m3.

Vurdering og verifikation: Ansøgeren skal fremlægge en testrapport, hvor testmetode EN 60 312 er anvendt.

b) Støvfiltre skal være udskiftelige og/eller vaskbare, og de skal produceres i lyse farver.

Vurdering og verifikation: Ansøgeren skal forelægge en erklæring om, at dette krav er opfyldt.

6. Sugemundstykkets bevægelsesmodstand

Sugemundstykkets bevægelsesmodstand (R) skal være mindre end 25 N.

Vurdering og verifikation: Ansøgeren skal fremlægge en testrapport, hvor test EN 60 312 er anvendt.

7. Brugsanvisning og information

Med produktet skal der følge relevante brugeroplysninger, der giver anvisninger om, hvorledes det anvendes miljørigtigt, og især:

a) Oplysning om, at energiforbruget kan mindskes betydeligt, hvis støvsugerbeholderen eller -posen tømmes, når den er fuld. (Bemærk: Det er ikke nødvendigt at opfylde dette kriterium, hvis producenten kan eftervise, at dette ikke er tilfældet).

b) En henstilling om at slukke støvsugeren, når den ikke benyttes.

c) Oplysninger om garantiforhold og disponible reservedele.

d) Oplysning om, at produktet er udformet således, at delene egner sig til genanvendelse og ikke bør smides bort. Oplysning om, hvordan forbrugeren kan benytte producentens returordning med henblik på genanvendelse.

e) Oplysning om, at produktet er tildelt Blomsten (EU's miljømærke) med en kort forklaring om, hvad dette indebærer, og om, at yderligere oplysninger om miljømærket kan findes på netadressen http://europa.eu.int/ecolabel.

f) Oplysning om de forskellige vedligeholdelsesprocedurer, navnlig om udskiftning af poser (eller tømning af støvbeholder) og filtre.

g) En indikator skal indikere, når posen eller støvbeholderen er fuld og skal udskiftes eller tømmes, medmindre dette tydeligt fremgår ved normal brug.

h) Oplysning om produktets vægt.

Vurdering og verifikation: Ansøgeren skal erklære, at produktet opfylder disse krav, og levere et eksemplar af brugsanvisningen til det ansvarlige organ, som vurderer ansøgningen.

8. Oplysninger på miljømærket

I miljømærkets kasse 2 skal der stå følgende:

- effektiv støvsugning, lav støvudsendelse, støjsvag

- lavt energiforbrug

- forbedret holdbarhed og genanvendelighed.

Vurdering og verifikation: Ansøgeren skal erklære, at produktet opfylder dette krav, og levere et eksemplar af miljømærket, som det påføres emballagen og/eller produktet og/eller den ledsagende dokumentation.

(1) EUT L 37 af 13.2.2003, s. 19.

(2) EFT 196 af 16.8.1967, s. 1.